梅尧臣
薛九公期请赋山水字诗
薛君堂悬山水字，请我试作山水诗。
呼童磨墨慰君意，强作安得有好辞。
昔年曾是杜陵客，东城水上横此碑。
字方数尺形势健，岂似取次笔画为。
东城父老语於我，推本刱自开元时。
不知当时何所用，费功鑱刻为瑰奇。
我去长安十载後，此石谁辇来京师。
苑中构殿激流水，暮春修禊浮酒卮。
是时祠臣出不意，酒半使赋或气萎。
日斜鸣跸不可驻，未就引去如鞭笞。
脱我幸得预此列，玉阶立写从然萁。
今虽下笔不称意，已书满幅令君嗤。